בבית המשפט מחוזי מרכז בלוד ת"פ \_\_\_\_/18

**בפני דן יחיד**

**המאשימה : מדינת ישראל**

באמצעות פרקליטות מחוז מרכז

רח' הנרייטה סולד 1 תל אביב-יפו, מיקוד 64294

טלפון: טלפון פקס: 03-6959567

- נ ג ד –

|  |  |  |
| --- | --- | --- |
| **הנאשם:** |  | **אושייר באחיט ((Bakhit Oshar**  יליד 11.6.1987  מספר דרכון: ...  טלפון – לא ידוע  (עתה במעצר מיום 02/07/18) |

**כתב אישום**

**הנאשם מואשם בזאת כדלקמן :**

**חלק כללי (פ.ל.א.298191/18):**

1. הנאשם תושב סודן ולו רישיון זמני לישיבת ביקור בישראל עד ליום 06/08/2018.
2. בין התאריכים 01.01.2018-31.05.2018 אושפז הנאשם במרכז רפואי גריאטרי "שמואל הרופא" (להלן: "בית החולים") במחלקה … (להלן: "המחלקה").
3. במהלך חודש מרץ 2018 או בסמוך לכך, ביצע הנאשם ..., במהלכו נגרמה לו כוויה חמורה, אשר הצריכה את ... .
4. בזמן הרלוונטי לכתב האישום, כעס הנאשם על צוות בית החולים עת סבר שלא היה צורך ב..., וכן בשל סירוב בית החולים לאשפזו אשפוז נוסף כשלושה שבועות עובר ליום 2.7.18.
5. **העובדות :**
6. ביום 2.7.18, בשעה 21:15 או בסמוך לכך, הגיע הנאשם לבית החולים, כשהוא מצויד בסכין שאורך להבה הינו 19 ס"מ (להלן: **"הסכין")**, מוסלקת במכנסיו והכל במטרה לפגוע במי מעובדי בית החולים.
7. הנאשם נכנס למתחם בית החולים בניגוד להוראתו של מאבטח בית החולים ב.ב (להלן: "ב.ב"), אשר הורה לו מספר פעמים לעצור. בתגובה לכך, הזעיק ב.ב את המאבטח ג.ג (להלן: "**המאבטח**"), אשר דלק אחר הנאשם באמצעות רכב פנימי של בית החולים, והורה לו לעצור.
8. הנאשם לא שעה להוראותיו של המאבטח, נכנס למחלקה מהכניסה האחורית, והחל לצעוד לעבר עמדת האחיות, בה עבדה באותה עת האחות א.א (להלן: "**האחות**").
9. במקביל, נכנס המאבטח מהכניסה הראשית והתקרב לנאשם, אולם אז שלף הנאשם את הסכין ממכנסיו, הניף אותה בתנועה מאיימת לעבר המאבטח ואמר לו: "**בוא, בוא לפה**".
10. בשל איומיו של הנאשם ברח המאבטח מהמחלקה, ואילו הנאשם נכנס לעמדת האחיות כשהוא אוחז בסכין, התקרב לאחות, הניף את ידו ודקר אותה דקירה עמוקה בבטנה בעוצמה רבה.
11. אז, נפלה האחות ארצה, ואחזה בידו של הנאשם באמצעות ידיה, כדי למנוע ממנו לדקור אותה שוב.
12. בשלב זה, חזר המאבטח כשהוא אוחז בידו אקדח דרוך וטעון, כיוון את האקדח לעבר הנאשם, בעודו מחזיק את הסכין, והורה לנאשם להניח אותו. הנאשם לא נשמע להוראותיו של המאבטח, וזאת עד שהמאבטח ירה לעבר הרצפה.
13. אז, הפיל הנאשם את הסכין ארצה, ומטופלים שהיו במקום השתלטו עליו.
14. כתוצאה מהדקירה, אשר חדרה לחלל הבטן של האחות, יצא תוכן המעי דרך דופן הבטן ונגרמו למעי מספר רב של פגיעות. האחות הובהלה לבית החולים אסף הרופא, במצב קשה שם עברה שני ניתוחים וכריתת מעי דק. כמו כן, במהלך אשפוזה טופלה באמצעות מכות חשמל, והוענק לה טיפול רפואי נוסף.
15. בעקבות מצבה הקשה, הייתה האחות מורדמת ומונשמת כשבועיים, ונכון ליום הגשת כתב האישום עודנה מאושפזת במחלקה לטיפול נמרץ.
16. במעשיו המתוארים לעיל, פצע הנאשם את האחות וגרם לה לחבלה חמורה, באמצעות סכין, וזאת בכוונה להטיל בה נכות או מום או לגרום לה חבלה חמורה וכן איים על המאבטח בפגיעה שלא כדין בגופו.
17. הוראות החיקוק לפיהן מואשם הנאשם:

**חבלה בכוונה מחמירה –** עבירה לפי סעיף 329(א)(1) לחוק העונשין, התשל"ז- 1977 (להלן: **"החוק"**).

**איומים –** עבירה לפי סעיף 192 לחוק**.**

1. **עדי התביעה :**

...

**יעל בן שמואל, עו"ד**

**סגנית בכירה א' בפרקליטות מחוז מרכז (פלילי)**

**20.07.2018**

**מספר תיק פרקליטות: 06/00004431/18**

**מספר תיק חקירה (פל"א): 298191/2018**

**סימוכין 203776/2018**

##### הודעה לנאשם

הנאשם יכול לבקש שימונה לו סנגור ציבורי אם מתקיים בו אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995.

##### הודעה לבית-המשפט

בהתאם להוראת סעיף 15א'(א) לחוק סדר הדין הפלילי [נוסח משולב] התשמ"ב – 1982 המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשם עונש מאסר בפועל, אם יורשע בתיק זה.